**N Á R O D N Á R A D A  S L O V E N S K E J R E P U B L I K Y**

**IV. volebné obdobie**

**Návrh**

**Zákon**

**z ............. 2009,**

**o zrušení Fondu národného majetku Slovenskej republiky a o zmene a doplnení niektorých zákonov (zákon o zrušení Fondu národného majetku Slovenskej republiky)**

Národná rada Slovenskej republiky sa uzniesla na tomto zákone:

Čl. I

§ 1

(1) Dňom nadobudnutia účinnosti tohto zákona sa zrušuje Fond národného majetku Slovenskej republiky (ďalej len "fond").

(2) Majetok fondu prechádza dňom zrušenia fondu na štát. Dňom zrušenia fondu vstupuje štát do všetkých práv a povinností fondu vyplývajúcich z právnych vzťahov, vrátane práv a povinností z pracovnoprávnych vzťahov, ktorých účastníkom bol fond.

§ 2

Pôsobnosť fondu prechádza na Ministerstvo financií Slovenskej republiky (ďalej len "ministerstvo"). Ministerstvo nakladá s majetkom, ktorý prešiel na štát podľa § 1 ods. 2. V právnych vzťahoch, do ktorých vstúpil štát podľa § 1 ods. 2 koná v mene štátu ministerstvo.

§ 3

Rozsah majetku podľa § 1 ods. 2 a podrobnosti o prechode majetku podľa § 1 ods. 2 ustanoví protokol o odovzdaní a prevzatí majetku uzavretý medzi fondom a ministerstvom. Pri nehnuteľnostiach, ktoré sa zapisujú do katastra nehnuteľností, obsahuje protokol aj údaje nevyhnutné pre zápis do katastra nehnuteľností.

§ 4

Finančné prostriedky fondu, ktoré prejdú na štát, sú spolu s finančnými prostriedkami z výnosov z predaja privatizovaného majetku vedené ministerstvom na osobitných účtoch a nie sú súčasťou štátneho rozpočtu.

§ 5

(1) Majetok podľa § 1 ods. 2, výnosy z tohto majetku a zisk z účasti na podnikaní obchodných spoločností možno použiť iba

a) v súlade s rozhodnutím o privatizácii na

1. založenie akciovej spoločnosti alebo inej obchodnej spoločnosti a na nakladanie s majetkovými účasťami na týchto spoločnostiach,

2. vklad do obchodnej spoločnosti,

3. predaj majetku podniku alebo jeho časti, alebo na predaj majetkovej účasti na podnikaní inej právnickej osoby,

4. prevod privatizovaného majetku na obce a na vyššie územné celky,

5. prevod privatizovaného majetku na účely zdravotného poistenia, nemocenského poistenia a dôchodkového zabezpečenia a na účely aktívnej politiky zamestnanosti,

6. prevod privatizovaného majetku na Slovenský pozemkový fond, ak ide o majetok slúžiaci poľnohospodárskej výrobe alebo lesnej výrobe; Slovenský pozemkový fond ďalej nakladá s týmto majetkom v súlade s rozhodnutím o privatizácii podniku obdobne podľa bodov 1. až 4.,

7. prevod majetku, ktorý je súčasťou alebo príslušenstvom alebo je funkčne spojený s majetkom vydaným alebo takým, ktorý sa má vydať oprávnenej osobe podľa osobitného predpisu[[1]](#footnote-2) tejto oprávnenej osobe,

8. úhradu nákladov vynaložených nadobúdateľom na vyporiadanie ekologických záväzkov vzniknutých pred privatizáciou podniku, a to aj tých, o ktorých nadobúdateľ nevedel pred uzavretím zmluvy o predaji podniku alebo časti majetku podniku,

b) v súlade s rozhodnutím vlády Slovenskej republiky na

1. plnenie záväzkov podnikov určených na privatizáciu, najmä záväzkov z úverov zabezpečených záložným právom,

2. posilnenie zdrojov bánk a sporiteľní určených na poskytovanie úverov,

3. splnenie poskytnutých záruk za úvery obchodných spoločností, v ktorých má Slovenská republika trvalú majetkovú účasť v rozsahu aspoň 34 %,

4. podporu rozvojových programov Slovenskej republiky,

5. plnenie štátnych záruk za bankové úvery,

6. financovanie splácania štátneho dlhu v priebehu rozpočtového roka,

7. doplnenie zdrojov v systéme financovania zdravotníctva,

8. posilnenie štátnych finančných aktív,

9. finančné kompenzácie nákladov obcí na vybudované plynárenské zariadenia a elektroenergetické zariadenia, ktoré boli bez náhrady prevedené do vlastníctva štátu,  
c) na zvýšenie základného imania obchodných spoločností, ktorých akcionárom alebo spoločníkom je Slovenská republika,

d) v rozsahu určenom rozpočtom ministerstva na náklady spojené s činnosťou ministerstva týkajúcou sa majetku podľa § 1 ods. 2,

e) na poskytovanie finančnej náhrady subjektom, voči ktorým mal podnik zodpovednosť za vady, ak táto zodpovednosť neprešla na nadobúdateľa,

f) na úhradu nákladov spojených s podporou privatizácie,

g) na nákup majetku a majetkových účastí, na ktoré má Slovenská republika predkupné právo,

h) na uspokojovanie nárokov oprávnených osôb podľa osobitných predpisov a na úhradu nákladov reštitučných súdnych sporov a privatizačných súdnych sporov, ktoré je povinné uhradiť ministerstvo, prípadne na úhradu súvisiacich škôd spôsobených ministerstvom,

i) na úhradu neuspokojenej časti pohľadávok štátu z hľadiska životného prostredia voči úpadcovi, ktorým je obchodná spoločnosť, v ktorej je majetková účasť Slovenskej republiky 100 %,

j) na úhradu nákladov vzniknutých v dôsledku odstúpenia od zmluvy vrátane nákladov na uspokojenie pracovnoprávnych nárokov zamestnancov alebo na uzatváranie zmlúv o nájme takto získaného majetku,

k) na úhradu nákladov spojených so splatením dlhopisov fondu a ich výnosov; pričom ministerstvo je oprávnené uhrádzať tieto náklady aj po premlčaní práv na výplatu menovitých hodnôt dlhopisov a ich výnosov,

l) na nakladanie s majetkovými účasťami Slovenskej republiky, ktoré táto nadobudla ako akcionár alebo spoločník,

m) na ďalšie účely, ak tak ustanoví osobitný predpis.

(2) O majetku, na ktorý je vydané rozhodnutie o privatizácii vedie ministerstvo osobitnú evidenciu.

§ 6

Ministerstvo predkladá každoročne do 30. júna Národnej rade Slovenskej republiky správu o stave a použití majetku, ktorý spravuje podľa § 1 ods. 2 a o stave a použití finančných prostriedkov, ktoré vedie na osobitnom účte podľa § 4 za predchádzajúci kalendárny rok. Túto správu uverejňuje aj na svojej internetovej stránke.

§ 7

Kde sa v iných všeobecne záväzných právnych predpisoch používa pojem "Fond národného majetku Slovenskej republiky", odo dňa nadobudnutia účinnosti tohto zákona sa tým rozumie ministerstvo.

Čl. II

Zákon č. 92/1991 Zb. o podmienkach prevodu majetku štátu na iné osoby v znení zákona č. 92/1992 Zb., zákona č. 264/1992 Zb., ústavného zákona č. 541/1992 Zb., zákona č. 544/1992 Zb., zákona Národnej rady Slovenskej republiky č. 17/1993 Z. z., zákona Národnej rady Slovenskej republiky č. 172/1993 Z. z., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 60/1994 Z. z., zákona Národnej rady Slovenskej republiky č. 172/1994 Z. z., zákona Národnej rady Slovenskej republiky č. 244/1994 Z. z., zákona Národnej rady Slovenskej republiky č. 369/1994 Z. z., zákona Národnej rady Slovenskej republiky č. 374/1994 Z. z., zákona Národnej rady Slovenskej republiky č. 190/1995 Z. z., zákona Národnej rady Slovenskej republiky č. 304/1995 Z. z., nálezu Ústavného súdu Slovenskej republiky č. 4/1996 Z. z., zákona Národnej rady Slovenskej republiky č. 56/1996 Z. z., zákona Národnej rady Slovenskej republiky č. 322/1996 Z. z., nálezu Ústavného súdu Slovenskej republiky č. 352/1996 Z. z., zákona č. 210/1997 Z. z., zákona č. 211/1997 Z. z., nálezu Ústavného súdu Slovenskej republiky č. 221/1998 Z. z., zákona č. 253/1999 Z. z., zákona č. 122/2000 Z. z., zákona č. 441/2000 Z. z., zákona č. 13/2002 Z. z., zákona č. 291/2002 Z. z., zákona č. 292/2002 Z. z., zákona č. 465/2002 Z. z., zákona č. 564/2003 Z. z., zákona č. 359/2004 Z. z., zákona č. 523/2004 Z. z.,  zákona č. 717/2004 Z. z. a zákona č. 595/2006 Z. z. sa mení takto:

1. § 27 až 40a sa vypúšťajú.

2. Slová "Fond národného majetku Slovenskej republiky" a „fond“ vo všetkých tvaroch sa v celom texte zákona nahrádzajú slovami „Ministerstvo financií Slovenskej republiky“ v príslušnom tvare.

Čl. III

Zákon č. 575/2001 Z. z. o organizácii činnosti vlády a organizácii ústrednej štátnej správy v znení zákona č. 143/2002 Z. z., zákona č. 411/2002 Z. z., zákona č. 465/2002 Z. z., zákona č.139/2003 Z. z., zákona č. 453/2003 Z. z., zákona č. 523/2003 Z. z., zákona č. 215/2004 Z. z., zákona č. 351/2004 Z. z., zákona č. 405/2004 Z. z., zákona č. 585/2004 Z. z., zákona č. 654/2004 Z. z., zákona č. 78/2005 Z. z., zákona č. 172/2005 Z. z., zákona č. 474/2005 Z. z., zákona č. 231/2006 Z. z., zákona č. 678/2006 Z. z., zákona č. 103/2007 Z. z., zákona č. 218/2007 Z. z., zákona č. 456/2007 Z. z., zákona č. 568/2007 Z. z., zákona č. 617/2007 Z. z., zákona č. 165/2008 Z. z. a zákona č. 408/2008 Z. z. sa dopĺňa takto:

V § 7 ods. 2 písm. a) sa na konci pripájajú tieto slová: "a pre správu majetku štátu v podnikateľskej sfére podľa osobitného predpisu1aa)".

Poznámka pod čiarou k odkazu 1aa) znie:

„1aa) Zákon č. ......../2009 Z. z. o zrušení Fondu národného majetku Slovenskej republiky a o zmene a doplnení niektorých zákonov (zákon o zrušení Fondu národného majetku Slovenskej republiky).“.

Čl. IV

Tento zákon nadobúda účinnosť 1. augusta 2009 okrem ustanovení Čl. I § 2, ktoré nadobúda účinnosť dňom vyhlásenia.

1. Napríklad zákon č. 403/1990 Zb. o zmiernení následkov niektorých majetkových krívd v znení neskorších predpisov, zákon č. 87/1991 Zb. o mimosúdnych rehabilitáciách v znení neskorších predpisov, zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov. [↑](#footnote-ref-2)